Anmeldelse: Google Pixel Watch 3 er blevet voksen

Googles Pixel Watch-serie er på mange måder meget … Google. Uret kom første gang til Danmark i generation 2, men denne gang – med version Google Pixel Watch 3 – er det blevet en del større, og, kunne man hævde, mere “maskulint”. I hvert fald ser det noget mere rigtigt ud på mit håndled. Skulle du have et mindre håndled eller bare gerne ville have et mindre ur findes der naturligvis også stadig en udgave i 41 millimeter.

Med et design, der er både maskulint og tidløst, passer uret godt til forskellige livsstile og personlige præferencer. Det er naturligvis en smagssag om man kan lide det meget organiske (og meget runde) udseende, men jeg synes i hvert fald størrelsen har betydet, at det virker noget mere helstøbt i denne generation, med de to muligheder for størrelse.

Design og indpakning

Google Pixel Watch 3 kommer i en stilren æske, der indeholder uret, to remme i forskellige længder, samt en USB-C til 4-pins magnetisk oplader. Selve opladeren er en af de mindre imponerende aspekter ved uret, da den kræver præcis placering for at oplade effektivt. En fuldt trådløs opladningsløsning som dem, der findes hos konkurrenterne, ville have været en forbedring. Dog er urets design og udseende tiltalende, og monteringen af remmen er intuitiv og hurtig. Pixel Watch 3 kommer også med valget mellem WiFi eller WiFi/LTE, hvilket gør det muligt at bruge uret uden at have telefonen med under aktiviteter som løb og cykling.

Skærm i topklasse

En af de mest markante forbedringer i denne model er skærmen, der nu både er større og lysere. 45 millimeter-modellen tilbyder hele 40 procent mere brugbar skærmplads, hvilket giver en langt bedre visuel oplevelse. Den opdaterede Actua OLED-skærm har en lysstyrke, der er fordoblet fra 1.000 til 2.000 nits, hvilket gør det nemt at læse informationer selv i skarpt sollys. Det ligger sig også op ad Apple Watch Series 10 som vel er den nærmeste konkurrent ud over Samsungs smartwatches – som også har lysstyrke på 2.000 nits. Det er med andre ord omkring samme lysstyrke du får over hele linjen, undtagen de to Ultra modeller fra henholdsvis Samsung og Apple.

Skærmens variable opdateringshastighed mellem 1-60 Hz sikrer en jævn og responsiv brugeroplevelse. Den er også beskyttet af 3D Corning Gorilla Glass 5, hvilket bør gøre den ganske holdbar og modstandsdygtig over for stød og ridser. I testen har jeg af gode grunde ikke haft særligt gode muligheder for at teste dette, da jeg kun har haft uret i et par uger, men Gorilla Glass er generelt garant for, at det er ganske svært at smadre eller ridse uret.

Navigationen på uret er egentlig ganske intuitiv, og den fysiske krone giver mulighed for både at trykke og dreje for at scrolle gennem meddelelser eller indstillinger. Over kronen findes en knap, der giver adgang til seneste apps, samt Google Assistant, hvilket gør stemmekommandoer let tilgængelige.

Fitbit integration og sundhedsfunktioner

Google Pixel Watch 3’s fitness- og sundhedsfunktioner er fuldt integreret med Fitbit, og det giver brugerne adgang til en bred vifte af træningsmuligheder og helbredsdata. Der er sensorer til måling af puls, iltmætning (SpO2), EKG, hudtemperatur og en højdemåler. Det indbyggede GPS-system understøtter Galileo, Glonass, Beidou, og QZSS, hvilket gør det nemt at tracke position og ruter uanset træningsform. Med Fitbits avancerede dashboard kan du få et klart overblik over dine aktiviteter og fremskridt, og AI-baserede træningsforslag kan løbende tilpasses, efterhånden som data indsamles.

En af de mere interessante nye funktioner er morgendagens træningsbriefing, der giver personlige anbefalinger baseret på din søvnkvalitet og fysiske tilstand. Samtidig sikrer skridttælleren mere præcise målinger end tidligere modeller. Fitbit Premium tilbyder endnu flere muligheder for dem, der ønsker at få adgang til daglige træningsvideoer og personlige analyser, selvom det kræver et månedligt abonnement.

Batteritid og opladning

Selvom Google lover en batteritid på op til 100 timer i batterisparetilstand, er den mere realistiske brugstid omkring 25-40 timer ved normal brug, afhængigt af om skærmen er aktiv hele tiden. Jeg har i hvert fald fået deromkring i de uger jeg har brugt uret.

Det forbedrede 420 mAh batteri i 45 millimeter modellen sikrer, at uret kan klare en hel dag med intensiv brug. Men som med mange andre smartwatches er det nødvendigt at oplade stort set hver dag – i hvert fald hvis jeg har brugt uret aktivt til træning eller lignende. Opladeren, som er magnetisk, kan dog være lidt skuffende, da det kræver præcis placering for at undgå afbrudt opladning, og så virker den lidt billig – det er så også den eneste del i pakken, der virker billig.

WearOS er blevet voksent

Pixel Watch 3 leveres med den nyeste version af Googles WearOS 5.0, der fungerer utroligt glat og er let at navigere. Uret giver adgang til en bred vifte af apps og widgets, der kan tilpasses efter behov. Notifikationssystemet er robust og effektivt, hvilket gør det muligt at modtage og besvare beskeder samt styre andre enheder, som for eksempel Google TV og overvågningskameraer. Integration med eksempelvis Arlo-kameraer giver en ekstra sikkerhed, da live feeds kan vises direkte på uret. Generelt er softwaren helt på højde med både Samsungs Tizen og Apples WatchOS.

En særlig sikkerhedsfunktion, der er værd at nævne, er “Loss of Pulse Detection”. Denne funktion overvåger pulsen og kan, hvis pulsen falder bort, udløse en alarm og derefter automatisk kontakte nødtjenester med brugerens lokation, hvis der ikke reageres.

Hvem skal købe Google Pixel Watch 3?

Google Pixel Watch 3 er et virkelig flot og funktionelt smartwatch, der gør en markant forbedring i forhold til tidligere modeller. Med dens store skærm, høj lysstyrke og glatte software leverer uret en førsteklasses brugeroplevelse. Kombinationen af Fitbits sundheds- og aktivitetsfunktioner, samt Googles WearOS, gør det til et alsidigt værktøj for både fitnessentusiaster og teknologielskere. Det kræver naturligvis, at du har en Android telefon, og hvis du oven i købet har en Pixel 9 vil det selvfølgelig være allerbedst. Du kan jo endda koordinere farverne på de to enheder, hvis du køber dem sammen.

Prisen er absolut rimelig, også set i forhold til konkurrenterne, men de dage hvor Googles produkter var billigere end konkurrenternes er formentlig for evigt forbi – men det er også rimeligt nok, taget i betragtning, hvor gode produkterne er blevet. Under alle omstændigheder er under 3.500 kroner for Pixel Watch 3 virkelig rimeligt.

Selvom batteritiden ikke er i top, og opladningsmetoden kunne forbedres, er Pixel Watch 3 en virkelig stærk spiller på markedet for smartwatches. For dem, der ønsker en tæt integration mellem smartwatch og smartphone, samt omfattende sundhedstracking, er dette ur et solidt valg.