TEST: Apple Watch Series 11

Apple Watch Series 11 blev lanceret i sidste uge, til afdæmpet modtagelse. Der er ikke tale om en revolution, og forskellene til Series 10 er minimale. Det kan man både se som en styrke og en svaghed. På den ene side er Apple Watch stadig et af de mest helstøbte og funktionelle smartwatches, man kan købe. På den anden side er det tydeligt, at Apple ikke kan nøjes med små skridt i al evighed, hvis de vil fastholde deres dominerende position på markedet. Spørgsmålet er derfor, om Series 11 er et ur, der er værd at opgradere til – eller om man med fordel kan vente på næste generation, der måske – måske ikke – byder på en mere gennemført overhaling. Efter at have haft Apple Watch Series 11 på håndleddet i næsten en uge er det dog klart for mig, at den afmålte modtagelse var berettiget.

Design

Designet på Apple Watch Series 11 er umiddelbart identisk med sidste års model. Kassen er stadig relativt tynd, og Apple fastholder linjen fra Series 10. På håndleddet føles uret let og behageligt, både når man er aktiv i løbet af dagen, og når man har det på om natten for at tracke søvn. Personligt er jeg ikke meget for at have en klump om håndleddet når jeg sover, men hvor Ultra føles for stort, så føles Apple Watch Series 11 ganske tilforladeligt.

Der er ikke sket voldsomt meget på designet – faktisk ingenting

Apple tilbyder med Apple Watch Series 11 stadig to størrelser, som matcher forskellige håndled, og der er kommet enkelte nye farver og materialer, blandt andet en mørkere aluminiumsudgave samt en variant i 3D-printet titanium. Selvom det giver en smule fornyelse, ændrer det ikke ved, at formen i sig selv er fuldstændig den samme som tidligere. For mange er det en fordel, at eksisterende remme stadig passer, men det betyder også, at der ikke er meget visuelt, der signalerer, at man har det nyeste ur. Og det kan jo, for nogen, være en dealbreaker.

Skærmen er den samme altid-tændte Retina LTPO OLED-skærm, der har været blandt de bedste i branchen i flere år. Lysstyrken er fortsat imponerende, og synligheden i direkte sollys er uden problemer. Kant-til-kant-designet er bibeholdt, og det er stadig en ganske imponerende tynd ramme. Alligevel kan man ikke lade være med at føle, at Apple er nået til et punkt, hvor designet står stille. Det er stadig et pænt og funktionelt ur, men det er svært at se udviklingen fra år til år.

I praksis fungerer designet på Apple Watch Series 11 stadig rigtig godt. Uret sidder stabilt, også under træning, og føles robust uden at være tungt. Med en vandtæthed, der gør det egnet til både svømning og bad, kan det bæres stort set hele tiden. Men hvis man havde håbet på en ny æstetik eller en markant ændring, skuffer Series 11. Det ligner ganske enkelt sin forgænger til forveksling.

Batteri

Batteriet i Apple Watch Series 11 får en mindre opdatering. Apple lover nu op til 24 timers brug på en opladning, hvilket er en forbedring i forhold til tidligere modeller. I praksis betyder det, at man uden problemer kan bruge uret hele dagen og samtidig have nok strøm til at tracke søvnen om natten.

Opladningen er stadig hurtig, og på bare 15 minutter i opladeren får man op til otte timers brug. Det er praktisk, især hvis man lige skal have et skud strøm inden sengetid. Det ændrer dog ikke ved, at Apple Watch stadig ikke er et ur, der kan klare flere dage i træk uden opladning. Konkurrenter som Garmin eller enkelte modeller fra Samsung tilbyder væsentligt længere batteritid, men Apple vælger i stedet at fokusere på en hurtig opladningscyklus og en strømbesparende arkitektur, der giver tilstrækkelig drift til en hel dag. Vil du have et Apple Watch der holder bedre batteri skal du investere i et Ultra, der holder op til to dage – endda mere.

I brug opleves batteriet som stabilt. Der er ingen dramatisk forskel fra Series 10, men lidt længere levetid mærkes, især hvis man benytter funktioner som Always-On display og træningsmålinger. Det er dog stadig i den lavere ende af skalaen, og mange vil nok ønske sig et Apple Watch, der kan klare flere dage uden opladning. Det er en af de punkter, hvor vi blot kan håbe på, at teknologien udvikler sig.

Brugervenlighed

Apple Watch har i årevis været synonym med brugervenlighed, og Apple Watch Series 11 ændrer ikke på dette. Opsætningen er lige så enkel som altid: man holder uret tæt på sin iPhone, og resten sker stort set automatisk. Menustrukturen er intuitiv, og de fleste funktioner kan findes uden lange forklaringer.

I år har Apple introduceret et par nye sundheds- og livsstilsfunktioner. Den mest markante er en søvnscore, der samler information om søvnens længde og kvalitet og giver et overblik på en skala. Det er en funktion, man har set hos andre producenter i flere år, så det føles ikke som en banebrydende nyhed, men snarere som en funktion, der nu endelig er kommet til Apple Watch Series 11. Det skal i øvrigt siges, at denne funktion også kommer til de tidligere udgaver af uret, så det er ikke eksklusivt til 2025 urene.

I praksis synes jeg det er svært at bruge funktionen til noget, og synes egentlig bare at den enten skaber en unødvendig dårlig stemning hvis den siger jeg har sovet dårligt eller – lidt ligegyldig info -bekræfter mig i, at jeg har sovet godt. Det skal dog siges, at Apple i vanlig Apple-stil, ikke går hårdt til den, og den samlede score er næsten altid positivt i en eller anden forstand. Jeg ved faktisk ikke, om dette gør det bedre eller værre. Under alle omstændigheder er det en funktion mange godt kan lide, og den er implementeret på en ganske smart og let tilgængelig måde.

En anden nyhed er notifikationer om forhøjet blodtryk. Her fungerer uret som en tidlig advarsel snarere end en fuld erstatning for medicinsk udstyr. Hvis man har tendens til forhøjet blodtryk, kan det give en værdifuld indikation af, at man bør tjekke sig nærmere hos lægen. Det er et eksempel på, hvordan Apple bygger videre på deres sundhedsstrategi der vel efterhånden er deres vigtigste argument for uret i det hele taget – hvor Apple Watch mere og mere giver en løbende monitorering af helbredet. Det har ad gode grunde ikke været muligt at teste funktionen – og jeg håber heller ikke, det bliver det. Så vi må tage Apples ord for, at det virker – i løbet af de næste måneder vil vi dog formentlig se en del, der opdager at de har forhøjet blodtryk og derfor forhåbentlig får behandling før noget bliver rigtigt galt. Personligt kender jeg et par eksempler på folk der er blevet reddet af deres urs forskellige sikkerhedsfunktioner, så det er en god ting at Apple bygger videre på det.

Ellers er brugeroplevelsen stort set den samme som i Series 10. Funktioner som aktivitetscirkler, træningsmåling, EKG, iltmåling og faldregistrering er stadig til stede. Det samme er sikkerhedsfunktioner som ulykkesdetektion og mulighed for at ringe efter hjælp direkte fra uret.

Brugerfladen føles flydende, men S10 processoren – som er den samme som sidste år, i øvrigt – er også ganske hurtig. Jeg kunne godt have tænkt mig en processor med samme ydelse, men til gengæld en smule mindre batteriforbrug – for det er stadig urets svaghed, og det kunne en ny generation af processor måske hjælpe lidt på.

Softwaren er fortsat watchOS nu i version 26, som er modent og velfungerende, men også uden de helt store overraskelser. Den visuelle overhaling er ikke helt så tydelig på Watch som på iPhone og især iPad, men det er dog en lille fornyelse. Bare langt fra noget revolutionerende.

Forbindelser

Apple Watch Series 11 understøtter nu 5G, hvilket giver mulighed for hurtigere datahastigheder, når man bruger uret uden sin iPhone i nærheden. Det betyder, at streaming af musik eller brug af apps, der kræver netværk, bliver mere gnidningsfri. I praksis er det dog begrænset, hvor ofte man reelt vil udnytte dette, da de fleste stadig har deres iPhone med sig.

Bluetooth og Wi-Fi er uændret, men den nye chip gør forbindelsen lidt mere stabil. Samspillet med iPhone er stadig uovertruffent, og funktioner som automatisk enhedsskift fungerer problemfrit.

Uret har fortsat indbygget GPS, kompas og højdemåler, hvilket gør det egnet til udendørs aktiviteter. Samtidig er det naturligvis stadig muligt at bruge Apple Watch til at betale med Apple Pay, styre musik eller svare på beskeder – og der er ikke sket meget her, på trods af ny hardware og software.

Alt i alt føles forbindelserne som en let evolution snarere end et spring fremad. 5G er et godt skridt, men ikke en funktion, der alene gør Series 11 til et must-have. For mange vil det være helt overflødigt. De kan jo så heldigvis vælge et ur uden 5G overhovedet.

Konklusion

Efter en uge med Apple Watch Series 11 sidder jeg tilbage med en blandet følelse. På den ene side er det stadig et virkelig godt smartwatch. Designet er elegant, brugeroplevelsen er enkel, sundhedsfunktionerne er solide, og integrationen med iPhone er uden sidestykke. På den anden side er forskellene til Series 10 så små, at det kan være svært at finde en reel grund til at opgradere.

Apple har forfinet opskriften så meget, at de årlige forbedringer nu mest handler om små justeringer: lidt længere batteritid, et par ekstra sundhedsfunktioner og en smule hurtigere forbindelse. Det er ikke uvæsentligt, men det ændrer heller ikke på, at Series 11 føles næsten identisk med Series 10. Heldigvis holder de prisen i ro, så reelt får man bare en smule bedre ur for de samme penge hvis man køber nu i stedet for for en måned siden.

Hvis du kommer fra en ældre model, kan Series 11 være et godt valg, fordi du får hele pakken med den nyeste hardware og de mest opdaterede funktioner. Men for ejere af Series 10 er der ingen hast overhovedet.

Apple Watch Series 11 viser, at Apple stadig kan levere et fremragende ur, men også at tiden er ved at være moden til større forandringer. Hvis Apple vil blive siddende på tronen de kommende år, skal de finde på noget mere end blot små forbedringer. Ellers risikerer de, at konkurrenterne overhaler dem – især på områder som batteritid og designinnovation.

Apple Watch Series 11 er derfor et godt ur, men også et, der mest bekræfter, hvor svært det er at innovere på et produkt, der allerede er så gennemarbejdet.

Du kan se alle specifikationer på Apple Watch Series 11 her.